Днес в късния следобед 40-годишен мъж – пациент на „Н. И. Пирогов", чиято проба е била положителна за COVID-19, е издъхнал след внезапно спиране на сърцето.

Мъжът е постъпил в лечебното заведение преди два дни със симптоматика на новия коронавирус в среднотежко състояние.

Веднага е бил диагностициран с двустранна пневмония, а по-късно е потвърден и COVID-19.

По-рано днес проф. Мария Миланова и д-р Иван-Асен Шишманов от "Пирогов" представиха специална информационна платформа за COVID-19. Тя е насочена както към медици, така и към немедицински лица, които бързо и безплатно могат да проверят симптомите за коронавирус на пациент или на себе си.

До момента 422 са потвърдените случаи на COVID-19 у нас по данни на Националния оперативен щаб.

Регистрираните случаи по административни области са както следва: Благоевград – 13; Бургас – 20; Варна – 20; Велико Търново – 2; Габрово – 2; Добрич – 8; Кърджали – 7; Кюстендил – 6; Ловеч – 1; Монтана – 17; Пазарджик – 7; Перник – 6; Плевен – 9; Пловдив – 26; Русе – 1; Силистра – 2; Сливен – 5; Смолян – 7; София – 254; Стара Загора – 3; Хасково – 2; Шумен – 4.